**France 4** on ranskalainen julkisen palvelun televisiokanava, jonka omistaa France Télévisions, jonka puolestaan omistaa Ranskan valtio. Se perustettiin keväällä 2005 korvaamaan aiempi Festival-kanava. France 4 keskittyy tapahtumiin sekä nuorten ohjelmiin. Kanavan tunnusväri on violetti.

Kanava oli tarkoitus lopettaa elokuussa 2020 yhdessä France Ô:n kanssa, mutta sai vuoden lisäaikaa, sillä sen tarjonta oli osoittautunut hyödylliseksi, kun koronaviruspandemian takia koulut oli jouduttu sulkemaan.

Historia
--------

France 4:n edeltäjä oli vuonna 1996 perustettu Festival, joka keskittyi elokuviin ja televisiosarjoihin. Sen omistivat France 2 (28 %), France 3 (28 %), brittiläinen Carlton Communications (28 %), Arte (11 %) sekä amerikkalais-hollantilainen Regency Monarchy (5 %).

Maaliskuun lopussa 2005, samaan aikaan kun Ranskassa otettiin käyttöön digilähetykset, Festival uudistettiin ja se sai uuden nimen France 4. Kanavan omistajaksi tulivat France Télévisions (89 %) ja Arte (11 %). Uusi kanava laajensi ohjelmistoaan muun muassa kulttuuritapahtumiin ja urheiluun.

Kanavan logo vuosina 2008-11 sekä 2014-18
Vuonna 2009 Arte myi osuutensa kanavasta France Télévisionsille 4,62 miljoonalla eurolla. Samana vuonna uusi laki kielsi France 4:ää, kuten kaikkia muitakin France Télévisionsin kanavia, näyttämästä mainoksia iltakahdeksan ja aamukuuden välillä.

Vuonna 2014 France 4:n strategiaa uudistettiin ja siitä tuli nuorisolle suunnattu kanava. Ohjelmisto suunniteltiin niin, että päivällä näytettiin lapsille suunnattuja ohjelmia ja illalla kohdeyleisönä olivat nuoret aikuiset.

Vuonna 2016 strategiaa muutettiin jälleen, ja nyt illan kohdeyleisöksi otettiin perheet.

Vuonna 2018 Ranskan kulttuuriministeriö ilmoitti, että France 4 televisiokanavana lakkautettaisiin viimeistään vuonna 2020 ja nuorta yleisöä tavoiteltaisiin jatkossa muilla tavoin kuin perinteisellä televisiolla. Lakkautusta kuitenkin lykättiin elokuussa 2020 vuodella, kun koronaepidemian aikana kanavan tarjonta oli osoittautunut pedagogisesti hyödylliseksi, kun koulut oli jouduttu fyysisesti sulkemaan. Toukokuussa 2021 presidentti Emmanuel Macron ilmoitti, että France 4:ää ei lakkautetakaan.

Ohjelmisto
----------

France 4:n kohdeyleisö on vuosien varrella vaihdellut, mutta tällä hetkellä se esittää lastenohjelmia päivisin ja nuorille aikuisille suunnattua ohjelmistoa iltaisin. Ohjelmisto koostuu muun muassa televisiosarjoista, elokuvista, dokumenteista, musiikkiohjelmista ja urheilusta.

Lähteet
-------

1. ↑  Audiences TV de 2020 : TF1 en tête mais en recul, les chaînes d'info grandes gagnantes *lefigaro.fr*.  4.1.2021. Viitattu 4.5.2021. (ranskaksi)
2. ↑  Nouvel habillage et nouvelle signature pour France 4 *offremedia.com*.  26.1.2018. Viitattu 4.5.2021. (ranskaksi)
3. 1 2  Chaînes et offres numériques *francetelevisions.fr*.  Arkistoitu 3.5.2021. Viitattu 4.5.2021. (ranskaksi)
4. 1 2  France 4, qui devait cesser d’émettre dimanche, obtient un sursis d’un an, France Ô déprogrammé *ouest-france.fr*.  4.8.2020. Viitattu 4.5.2021. (ranskaksi)
5. ↑  Martine Esquirou: Festival fait son cinéma à la télé. La chaîne des avant-premières démarre aujourd'hui sur le câble. *liberation.fr*.  24.6.1996. Viitattu 4.5.2021. (ranskaksi)
6. ↑  Naissance d’une chaîne *20minutes.fr*.  17.1.2005. Viitattu 4.5.2021. (ranskaksi)
7. ↑  Arte vient de céder les 11% qu'elle possédait dans le capital de France 4 *telesatellite.com*.  22.1.2009. Viitattu 4.5.2021. (ranskaksi)
8. ↑  L'Histoire *francetelevisions.fr*. Viitattu 4.5.2021. (ranskaksi)
9. ↑  Benjamin Meffre: France 4, du neuf avec du vieux *ozap.com*.  13.3.2014. Viitattu 4.5.2021. (ranskaksi)
10. ↑  Prescilia Sitbon: Tiphaine DE RAGUENEL (France 4) : «Créer des passerelles entre l’offre de journée et l’offre en soirée est l’une des priorités» *lemediaplus.com*.  19.4.2016. Viitattu 4.5.2021. (ranskaksi)
11. ↑  Décisions relatives à la transformation de l’audiovisuel public *gouvernement.fr*.  19.7.2018. Viitattu 4.5.2021. (ranskaksi)
12. ↑  AFP: GRÂCE PRÉSIDENTIELLE POUR FRANCE 4 *CBNews*.  18.5.2021. Viitattu 13.9.2021. (ranskaksi)

Aiheesta muualla
----------------

* Kanavan kotisivut

France Télévisions

|  |  |
| --- | --- |
| Omat televisiokanavat: | 
* France 2
* France 3
* France 4
* France 5
* France Info
* La Première

 |
| Osaomistajana: | 
* TV5Monde
* Arte
* Euronews

 |
| Jäsenyydet: | 
* Euroopan yleisradiounioni

 |